b"\n_START_ARTICLE_\nPortal de T\xc3\xa0rrega\n_START_SECTION_\nDescripci\xc3\xb3\n_START_PARAGRAPH_\nEl portal de T\xc3\xa0rrega \xc3\xa9s tamb\xc3\xa9 conegut amb el nom del portal de ponent. Format per un ampli arc de mig punt dovellat realitzat amb grans carreus de pedra tallada. Damunt la dovella central hi ha l'escut combinat de dos senyorius, els Pin\xc3\xb3s, caracteritzats per les pinyes i dels Alemany caracteritzats per les ales. Aquest portal donava acc\xc3\xa9s directe a l'antiga vila closa de Guimer\xc3\xa0 pel carrer de la cendra i cap a la pla\xc3\xa7a Major de la vila. A la dreta d'aquest portal hi ha una font. Aquest portal \xc3\xa9s un dels nou portals que la vila de Guimer\xc3\xa0 va arribar a tenir.\n_START_SECTION_\nHist\xc3\xb2ria\n_START_PARAGRAPH_\nDamunt de la dovella central de l'arc d'ingr\xc3\xa9s a la poblaci\xc3\xb3 hi ha una inscripci\xc3\xb3 il\xc2\xb7legible acompanyant l'escut dels Pin\xc3\xb3s-Alemany. Aquestes fam\xc3\xadlies es troben tamb\xc3\xa9 associades a les obres del Santuari de la Bovera, el monestir de Santa Maria de Vallsanta, a l'esgl\xc3\xa9sia parroquial de Santa Maria de Guimer\xc3\xa0 i al portal dels Senyors d'\xc3\x88vol._NEWLINE_Aquest portal era una de les principals entrades a la poblaci\xc3\xb3 per estar situat a la seva part baixa del poble i ser tan proper al centre econ\xc3\xb2mic de la vila. El seu nom de portal de T\xc3\xa0rrega prov\xc3\xa9 de ser la sortida m\xc3\xa9s f\xc3\xa0cil en aquesta direcci\xc3\xb3."